Վաղը էլի իմ տան մոտ ես, ասում ես՝ փախչենք քաղաքից: Կամուսնանա՞ս ինձ հետ: Լույսի փոքրիկ առկայծումներիդ հետ ընկերացած քայլում եմ, սիրում եմ, վառվում եմ, մոխրանում եմ: Վերջապես: ճանապարհի բոլոր ծառերին իմ մասին ես պատմում, ասում ես՝ շնչովդ ծաղկազարդված ճանապարհը նշան կլինի, հետդարձի ուղին կգտնենք: Դեմուդեմ ելած փոքրիկ ջրվեժն ենք նետվում: Արցունքդ արցունքիս ես խառնել, սիրտդ՝ սրտիս, հոգիս սավառնում է: Գիշերը խարույկի մոտ կիսամերկ պառկած անրջում ենք: Սրտիցս շնորհակալ եմ, չէր մեռել, սպասում էր, ստիպեցի՝ արթնացավ: Ե՛վ իմ, և՛ քո հեռախոսների զանգերն անպատասխան ենք թողնում: Ձեռքերդ գնալով ավելի ես մխրճում կրակի մեջ: Ասում եմ՝ կայրվես, ժպտում ես, չես այրվում: Վստահ եմ, առեղծված է, դու իրական չես, դու էլ ուրվական ես, գուցե դև, բայց ինձ դուր է գալիս: Կրակից բռնկված ձեռքերդ այրվող պոչիկներով կարիճներ են դառնում, ու օդում կրակե մեծ օղակով երիզված անապատում ամուսնական գիշերվա պարն են պարում ինձ համար: «Գլուխգործոցս է,- հիանում ես,- հիմա նկարեցի»: Մատով դիպչում եմ օղակին, մթնոլորտի ճեղքված անցքից անապատի ավազ է սկսում սողալ ցած, դառնում ավազե ժամացույց ու խաբկանք, շորթում ժամանակս: Կարիճները ուրուրներ դարձած թռչում են, անտառում քարայծեր են սկսում ոստոստալ, հողի ընդերքից ջրերի շատրվաններ են ժայքում՝ շիթերի հետ վեր-վեր թռցնելով սիրեն-ծովինարների, որ այս անգամ ոչ թե լռում, այլ հեծկլտում են ճայերի նման, մանկան ճիչեր արձակում: Սթափվում եմ մղձավանջից, ցնորվածի պես մերկ այս ու այն կողմ եմ վազում անտառով: Արցունքի փոխարեն արյան շիթեր են գլորվում այտերիցս վար, ստինքներիցս կաթ է հոսում անզուսպ, ու սպիտակը, ոտքերիս վրա գալարվելով կարմիր երակների հետ, հողը ճահիճ է դարձնում: Խորտակվուուուում եեեեեեմ: Ավազից հրկիզված, անձրև ներծծված վարսերով, կարիճներից խայթված, համբույրներիդ տեղերում վարդեր ու խոցեր բացված մարմինս տնքում է: Մանկիկիդ եմ փնտրում: Այս անծայրածիր անտառում ամեն քայլափոխի դարանակալ ոսոխ ու ճիչեր կան, ու ամեն թփի հետևում մահն է նիրհում անմահ: Ծառերի փչակներից անգղներ են վրա պրծնում, կտցահարում աչքերս, որ արդեն կուրանում են կաթնագույնից, մացառները բռնվել են խոպոպներիցս, քարերը կոտրատում են եղունգներս: Թափահարում ես, աղերսում ես՝ մոռացիր: